Julen Ribas

Julen Ribas Sasian (Arrasate, 1981eko ekainaren 9a) ilustratzaile, marrazkigile eta komikigile gipuzkoarra da. Bartzelonan arte-grafikoko ikasketak burutu ondoren, freelance gisa lan egiten du. Gehienbat Euskal Herrian eta Frantzian aurkitu daitezke bere lanak.

Ibilbidea 
Xabiroi aldizkariaren ohiko kolaboratzailea da. 2005ean Numenak. Aita argitaratu zuen Unai Busturiaren gidoiarekin, Saure argitaletxearen eskutik. Albumak euskal mitologia klasikoa gaur egungo gaiekin bat egiten du eta Arrasateko hirigunean garatzen da nagusiki.

2007an Banaka Mediak argitaratutako Basajaun haur liburuen saileko ilustratzailea izan da.

2011n, Xabiroi aldizkarian atalka agertu zen Azken garaipena komikia, naziek II. Mundu Gerra irabazten duten ukronia bat, liburuan argitaratu zuen Iban Zalduaren gidoiarekin. Lan honek, 2012ko Euskadi Literatura Sarien Euskarazko Haur eta Gazte Literaturazko Lanik Onenaren saria irabazi zuen.

Margolanak ere egiten ditu eta 2010ean Arrasateko Margo Taldeko kide egin zen. Ribasen lehen bakarkako erakusketa 2012an izan zen Baionako Kalastrope aretoan.

2017ko urrian Ikastolen Elkarteak argitaratu zuen Julen Ribas marrazkilariak Eider Rodriguezen gidoiaz sortutako Santa Familia komiki albuma. Lan hau ere Xabiroi aldizkarian argitaratu zen atalka lehenengoz eta 2018an Euskadi Literatur Saria irabazi zuen Euskarazko Haur eta Gazte Literaturazko Lanik Onenaren atalean.

Lanak

Komikiak 

 Numenak 1, Aita eta Numenak 2, Alaba (gidoia Unai Busturia). Saure argitaletxea, 2005
 Azken garaipena (gidoilaria Iban Zaldua). Ikastolen Elkartea, 2011
 Santa familia (gidoilaria Eider Rodriguez). Ikastolen Elkartea, 2017

Ilustratzaile lanak 

 Karlisten altxorra (Elkar, 2014) Gaizka Arostegi, marrazkiak, Julen Ribas
 Basajaun Bilduma: Auzoko zaratatsuak, Basajaunen oporrak, Epidemia basoan, Basajaun eta zikoina txikia, Basajaun trikuak salbatzen, Basajaun zer gertatu da urarekin? (Banaka Media, 2007) Susana Pinto, marrazkiak Patxi Pelaez, ilustrazioak Julen Ribas

Aldizkarietan 

 El Balancín aldizkaria (4 eta 6. aleetan). APIE-EIEP (Bilbo), 2008
 Xabiroi aldizkaria (5. alea). Ikastolen Elkartea, 2011
 Xabiroi aldizkaria (42, 43 eta 44. aleak). Ikastolen Elkartea, 2016

Erreferentziak

Ikus, gainera 
 Getxoko Komiki Azoka

Kanpo estekak 
 Julen Ribasen webgunea
 "Marrazkilarixe" bloga
 "Numenak. Aita" e-gorblogean
 "Xabiroi" e-gorblogean
  Diario Vasco egunkariko erreportaia

Arrasatearrak
Euskal Herriko ilustratzaileak
Euskal Herriko komikigileak
Euskarazko komikigileak
Blogariak